वान–डे अन्तर्राष्ट्रिय सम्भावना कायमै
रोहितकुमार पौडेल र सोमपाल कामीको सानदार ब्याटिङमा नेपालले विश्वकप छनोट क्रिकेटमा सोमबार हङकङमाथि ५ विकेटको जित रच्दै वान–डे अन्तर्राष्ट्रिय मान्यता पाउने सम्भावना कायमै राखेको छ । जिम्बावेमा भइरहेको छनोट प्रतियोगितामा नेपालको यो पहिलो जित हो । 
काठमाडौँ — रोहितकुमार पौडेल र सोमपाल कामीको सानदार ब्याटिङमा नेपालले विश्वकप छनोट क्रिकेटमा सोमबार हङकङमाथि ५ विकेटको जित रच्दै वान–डे अन्तर्राष्ट्रिय मान्यता पाउने सम्भावना कायमै राखेको छ । जिम्बावेमा भइरहेको छनोट प्रतियोगितामा नेपालको यो पहिलो जित हो । टस जितेको हङकङलाई नेपालले बुलाबायोस्थित बुलाबायो एथलेटिक क्लबमा ४८.२ ओभरमा १ सय ५३ रनमा अलआउट गर्‍यो । रोहित र सोमपालले २१ ओभरभित्र ८९ रनको अविजित साझेदारी गरेपछि नेपालले ४०.४ ओभरमा लक्ष्य पूरा गरेको हो । रोहितले ४८ र सोमपालले ३७ रनको नटआउट इनिङ्स खेले । रोहितको यो व्यक्तिगत उच्च स्कोर हो । म्यान अफ द म्याच उनले ८६ बल खेल्दै ५ चौका प्रहार गरे । रोहितले एहसान खानलाई विजयी चौका प्रहार गरेपछि नेपालले १ सय ५५ रन बनाउँदै विजयी भएको हो । त्यसअघिको ओभरमा उनले एजाज खानलाई लगातार २ चौका प्रहार गरेका थिए । ४० बल खेलेका सोमपालले ५ चौका प्रहार गरे । हङकङबाट एहसान र एजाज खानले २–२ विकेट लिए । हङकङले जितेको भए नेपाल रेलिगेसनमा पर्ने थियो र वान–डे अन्तर्राष्ट्रिय मान्यता पाउने सम्भावना समाप्त हुन्थ्यो । नेपालको जितले अफगानिस्तान तेस्रो टोलीको रूपमा सुपर सिक्समा पुगेको छ । समूह ‘बी’ मा अफगानिस्तान, नेपाल र हङकङले ४ खेलमा १ मात्र जित हात पार्न सके । तर अफगानिस्तान अन्य दुई टोलीभन्दा रनरेटमा अगाडि रह्यो । पहिलो तीन खेल हारेको अफगानिस्तानले अघिल्लो खेलमा नेपाललाई हराएको हो । बलिङ गर्दै सन्दीप लामिछाने  । नेपालले पनि पहिलो तीन खेल हारेको थियो । हङकङले दोस्रो खेलमा अफगानिस्तानलाई ३० रनले पराजित गर्‍यो, जुन अन्तमा टोलीको एकमात्र जितका रूपमा रह्यो । समूह ‘बी’ मा चौथो भएको नेपालले अब समूह ‘ए’ को पाँचौं स्थानमा रहेको पपुवा न्युगिनीसँग प्ले–अफमा खेल्नेछ । समूह ‘ए’ मा चौथो भएको नेदरल्यान्ड्सले समूह ‘बी’ को पाँचौं टोली हङकङसँग खेल्नेछ । नेपालले वान–डे अन्तर्राष्ट्रिय मान्यता पाउन पपुवा न्युगिनी र हङकङभन्दा माथि रहनुपर्नेछ । नेपालले पपुवा न्युगिनीलाई जित्दा र नेदरल्यान्ड्सले हङकङलाई पराजित गरेमा नेपालको वान–डे अन्तर्राष्ट्रिय मान्यता निश्चित हुनेछ । नेपाल र हङकङ दुवैले जितेमा सातौं स्थानको प्लेअफमा खेल्नुपर्नेछ र त्यो जित्ने टोलीले वान–डे अन्तर्राष्ट्रिय मान्यता पाउनेछ । प्रतियोगिताको सुपर सिक्समा पुग्दै स्कटल्यान्ड र यूएईले वान–डे अन्तर्राष्ट्रिय मान्यता कायमै राखेका छन् । प्रतियोगितामा पहिलो जित हात पार्नेक्रममा नेपाल बलरहरू हाबी भएका थिए । सातौ ओभरमा क्रिस्टोफर कार्टरलाई ९ रनमा आउट गरी वसन्त रेग्मीले नेपाललाई पहिलो सफलता दिलाए, जतिखेर हङकङसँग २४ रन थियो । प्रमुख ब्याट्सम्यान एवं कप्तान बाबर हायातले क्रिजमा आउनेबित्तिकै करण केसीमाथि चौका र छक्का प्रहार गर्न सुरु गरे । सोमपालले १६ बलमा २० रन बनाएका उनलाई कट एन्ड बोल्ड गरी नेपाललाई महत्त्वपूर्ण विकेट दिलाए । अर्को ठूलो सफलता नेपालले अर्को ओभर अर्थात् १३ औं ओभरमा पायो । जब सन्दीप लामिछानेले राम्रो फर्ममा रहेका उपकप्तान अंशुमन रथलाई १ रनमा अनिल शाहबाट स्टम्पआउट गराए । सन्दीपले साहिद वासिफलाई १ रनमै एलबीडब्लू आउट गरे । मन्दीप सिंह ३ रनमा रनआउट भएपछि खेलमा नेपाल हाबी भएको थियो । निजाकत खानको ४७ रनमा हङकङको स्कोर हेर्न लायक बन्यो । ८४ बल खेलेका उनले ४ चौका र १ छक्का प्रहार गरे । उनलाई ललितनारायण राजवंशीले आउट गरे । वसन्तले तानवीर अफजललाई १० र सन्दीपले एजाजलाई ३ रनमा आउट गरे । अन्तिम दुई विकेट करण केसीले लिए । सन्दीपले १० ओभरमा ४ मेडन राख्दै १७ रन खर्चेर ३ विकेट लिए । वसन्तले १० ओभरमा ४ मेडन राख्दै २० र करणले ८.२ ओभरमा १ मेडन राख्दै ३५ रन खर्चेर २–२ विकेट लिए । नेपालले ब्याटिङमा प्रतियोगिताकै उत्कृष्ट सुरुआत गर्‍यो । अनिल र उपकप्तान ज्ञानेन्द्र मल्लले १० ओभरभित्र ४१ रन जोडे । अनिल ३६ बल खेली ५ चौका प्रहार गरी २६ रनमा आउट भए । पहिलो ओभरमा छक्का प्रहार गरेका ज्ञानेन्द्रलगत्तै १२ रनमा आउट भए । कप्तान पारस खड्का ११ रनमा आउट भएपछि नेपाल दबाबमा परेको थियो । आरिफ शेख २ र दीपेन्द्रसिंह ऐरी १२ रनमा आउट भएपछि नेपाल ६६–५ को स्थितिमा पुग्यो । त्यसलाई रोहित र सोमपालले उकासेका थिए । समूह ‘बी’ मै जिम्बावे र स्कटल्यान्डबीचको खेल ‘टाइ’ भएको छ । जिम्बावेले २ सय १० रन बनाएको थियो । जवाफमा आएको स्कटल्यान्ड ५ बलअगाडि त्यही स्कोरमा आउट भयो । जिम्बावे र स्कटल्यान्ड ३–३ अंकसाथ सुपर सिक्समा पुगेका छन् । सुपर सिक्समा अफगानिस्तानको कुनै अंक हुने छैन । समूह ‘ए’ बाट वेस्ट इन्डिज ४ र आयरल्यान्ड २ अंकसाथ सुपर सिक्समा पुगेका छन् । यूएईको अर्को चरणमा कुनै अंक हुने छैन । सोमबारकै अर्को खेलमा वेस्ट इन्डिजले नेदरल्यान्ड्सलाई डकवर्थ लुइसका आधारमा ५४ रनले र आयरल्यान्डले यूएईलाई २ सय २६ रनले हराएका थिए ।